《胡郎夺贼马歌》
元代·刘崧

往年寇逼西昌门，寇来愈近人愈奔。胡郎愤拥长戈出，三人同行一人逸。

贼驰高马先入城，胡郎扑贼绝马缨。大呼陈郎急缚贼，自夺贼马归行营。

行营主将气如虎，献马俘囚万夫舞。陈郎受赏胡郎辞，誓立奇功报官府。

时平事远名空存，主将身没功谁论。猖狂扼腕诋时事，有身虽贫宁畏死。

武山落日金钲红，至今杀气蟠秋空。东家得官金满带，叹息胡郎打牌卖。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。